**Te iubesc ca şi ieri, ca şi mâine, mereu**

*Bogdan Boitan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te iubesc ca şi ieri, ca şi mâine, mereu

Te iubesc ca şi ieri, ca şi mâine, mereu,

Ca un nor scuturat de furtuni din trecut,

Ca un fulger aprins te iubesc, ca un zeu,

Te iubesc cu ce am şi cu tot ce-am pierdut.

Te iubesc ca un pom cu o creangă-n pământ,

Şi cu alta înfiptă-ntr-un mal de apus,

Ca o frunză ce-şi strigă tăcerile-n vânt,

Te iubesc cu ce-am scris şi cu tot ce n-am spus.

Te iubesc ca un corb amuțit și stingher,

Într-un zbor nesfârşit spre un ţărm interzis,

Când mă simt mai înalt, mai aproape de cer,

Te iubesc cu ce-am spus şi cu tot ce-am omis.

Te iubesc ca un orb prin pustiu, rătăcit,

Căutând prin nisip pasul tău nelumesc,

Ca o stea fără cer pe un drum nesfârșit,

Te iubesc ca un rob... ca un zeu te iubesc!

@BFB